**OBRAZLOŽENJE**

Tuberkuloza još uvijek predstavlja važnu prijetnju javnom zdravlju u svijetu te je vodeći uzrok smrti među svim zaraznim bolestima. U posljednjih dvadeset godina uloženi su veliki napori kako bi se breme tuberkuloze smanjilo te zaustavila epidemija koja godišnje ubija više od milijun ljudi. Tako se procjenjuje da je u razdoblju od 2000. do 2017. godine pravodobnom dijagnostikom i liječenjem tuberkuloze spašeno 54 milijuna ljudi.

Sukladno ciljevima Svjetske zdravstvene organizacije Programskim smjernicama za suzbijanje i sprječavanje tuberkuloze želi se pridonijeti eradikaciji tuberkuloze, što podrazumijeva i pad broja bolesnika već u narednim godinama.

Programskim smjernicama za suzbijanje i sprječavanje tuberkuloze, nakon dužeg perioda, žele se osnažiti aktivnosti na području prevencije, dijagnostike i liječenja ove bolesti uključujući multiplo i prošireno rezistentne oblike tuberkuloze s čime je i Republika Hrvatska suočena. Od izuzetne je važnosti da se isti čim prije donese kako bi započela primjena stručnih smjernica u najskorije vrijeme te se stoga provodi savjetovanje sa zainteresiranom javnošću u trajanju od 15 dana.